تورکیه شنبه گونو آخشامی ایستانبول-دا حیاتا کئچیریلن ایکی ترور سالدیریسی نتیجه‌سینده حیاتینی ایتیرن 37 -سی پولیس، 7-سی سیویل اولماقلا 44 وطنداشی اوچون آغلاییر.
بعضی‌سی اویرنجی ، کیمی نیشان‌لی، بعضی‌سی یئنی ائولنمیش، کیمی ده آتا اولماغی گؤزله‌ین 44 جان …
ترور سالدیریسی نتیجه‌سینده حیاتینی ایتیرن‌لر آرخاسیندا یاریم قالمیش حکایه‌لر، یئتیم اوشاق‌لار، حیات یولداشی و عائله‌لر بوراخدی.
بعضیلرینین حزن و قیسا حیات حکایه‌لری
نازیف امره هوروز
کونیا-لی شهید پولیس نازیف امره هوروزون 24 یاشی واردی. ایکی ایللیک ائولی اولان هوروز آرخاسیندا 6 آیلیق ائورا و الیف آدلی اکیز اوشاغینی قویوب گئتدی.
حسین دالگیلیچ
ایزمیر-لی 33 یاشین‌داکی حسین دالگیلیچ 6 ایللیک ترافیک پولیسی ایدی. 1،5 یاشیندا بیر قیز اوشاغی اولان دالگیلیچین اؤزو کیمی پولیس اولان حیات یولداشی چیغدم دالگیلیچ ایکینجی اوشاق‌لارینا حامله ایدی. دالگیلیچ ژانویه آییندا ایکینجی دفعه آتا اولماغی گؤزلییردی.
ایلکر اویلاش
هاتای-لی شهید پولیس ایلکر اویلاش ایسه 27 یاشیندا ایدی. اویلاش 5 آی اونجه ائولنمیشدی.
آدم سرین
24 یاشین‌داکی شهید آدم سرین-ین آجی خبری غازی آنتپ-ده یاشایان عائله‌سینی درین کدره بوغدو. سرین 1 آی سونرا نیشان مراسیمی اوچون مملکتینه گئتمه‌یی پلان‌لاش‌دیریردی،
یاسین ایکه
خاین سالدیریدا شهید اولان کایسری-لی پولیس امکداشی یاسین ایکه 31 یاشیندا ایدی. یاسین ایکه‌نین 49 یاشینداکی آناسی  "یئتر ایکه" اوغلونون دفن مراسیمیندن سونرا آجییا دؤزه بیلمه‌دی، قلب توتولماسیندان وفات ائتدی.
اوغوزخان دویار
21 یاشین‌داکی پولیس امکداشی اوغوزخان دویار هله 7 آی اؤنجه پولیس اولموشدو. اوغلونون آد گونونون دسامبرین 28-ده اولاجاغینی سؤیله‌ین آنا نوران دویار "آد گونو اوچون گله‌جکدی، اما ایندی جنازه‌سینی آلدیم. او خاین‌لرین جزاسی وئریلسین"” دئدی.
مصطفی برکای آک باش
برکای آکباش 19 یاشیندا ایدی، هله عمرونون باهاریندا اؤلوم ایله اوزلشدی. باشکند اونیورسیته‌سی طب فاکولته‌سینده اویرنجی ایدی. آکتاش فاکولته‌ده ایمتحان لاریندان سونرا بیراز استراحت ائتمک مقصدی ایله یولداش‌لاری ایله بیرلیکده آنکارا‌دان ایستانبول-ا گلمیشدی. 2 گون اوچون گئلدیگی شهر اونو ابدیته آپاردی.
ایسمائیل کوچ
معمار سینان اونیورسیته‌سی اینجه صنعت‌لر فاکولته‌سی گرافیک تاساریم بولومونو بیتیرمیشدی. ایسمائیل کوچ اوزون ایللر رکلام چیلیق و صنعت یونتمنلیگی ایشلری ایله مشغول اولموشدو.آرخاسیندا اوچ آیلیق حامله حیات یولداشینی بوراخیب گئتدی.
